Alicia Alonso Izquierdo

Alicia Alonso Izquierdo (Bilbo, Bizkaia, 1955eko apirilaren 17a) biologoa, irakaslea eta ikertzailea da. Biokimikako eta Biologia Molekularreko katedraduna da Euskal Herriko Unibertsitatean (EHU).

2024 eta 2025ean herriz herri egin den 24 Emakume zientzia, arte eta letretan izeneko erakusketaren protagonistetako bat da. Bere esanetan:«Ikertu eta irakatsi egiten dut, eta irakatsi ere egiten didate. Inoiz ez diot galderak egiteari uzten. Jakin-nahiak ez du katua hiltzen, gure ezagutza bultzatu baizik.»

 Bizitza 
1955 urtean jaio zen Bizkaiko hiriburuan, Bilbon. Biologian lizentziatua zen eta Biokimikan doktoretza lortu zuen Bilboko Unibertsitatean. Bere doktore-tesia eta ondorengo ikerketa gehienak zelula-mintzen eta detergenteen ereduaren arteko elkarrekintzen eta lipidoek mintzen fusioan duten paperaren inguruan garatu zituen. 

 Lan ibilbidea 
Biokimika eta Biologia Molekularreko katedraduna da. Doktoratu ondoko ikertzaile lanetan jardun zuen Royal Free Hospital zentroan, Londresko Unibertsitatean, Dennis Chapman irakaslearen laborategian. 1982an Euskal Herriko Unibertsitatera itzuli zen. Gerora, irakasle titularra izan zen, eta, 1992tik, unibertsitateko katedraduna. 1998an sortu berria zen Biofisika Unitateko, CSIC Zentro Mistoko eta Euskal Herriko Unibertsitateko (EHU) lehen zuzendaria izan zen. 2000. urtean Irakasle Bisitaria izan zen Victoria Unibertsitatean (British Columbia, Kanada). SBE Espainiako Biofisika Elkarteko presidentea izan da (2006-2010), SEBBM Espainiako Biokimika eta Biologia Molekularreko Elkarteko presidenteordea (2010-2014), eta IUPAB, International Union for Pure and Applied Biophysics erakundeko Batzorde Exekutiboko kidea (2008-2014). 2015eko martxoan, COSCEko (Espainiako Elkarte Zientifikoen Konfederazioa) idazkari nagusi lanetan hasi zen. Mintzen biofisikaren ikerketan zentratutako 170 argitalpen zientifikoren egilea, Researcher WoK ID: E-5310-2012.

Bi arlo nagusi hauexek ikertzen ditu: Batetik, esfingolipidoen zeregina mintzetan. Lipido horien presentziak zelula-mintzen propietate biofisikoetan eragindako aldaketak aztertzea proposatzen da, eta zeluletako esfingolipidoen mailei lotutako patologiekin erlazionatzea. Bestetik, Lipidoaren eta proteinaren arteko elkarrekintzek mintzak birmoldatzeko prozesuak nola erregula ditzaketen zehaztea. Zehazki, autofagosomen sorreran (mintz bikoitzeko egiturak) eta ondorengo elongazioan eta lisosomekin bat egitean kontzentratu dira uneko azterketak. Horretarako, diziplina anitzeko hurbilketa bat egiten da, teknika biofisikoak, biologia zelularrekoak eta nanoteknologiak konbinatuz.

 24 Emakume zientzia, arte eta letretan erakusketa 
24 Emakume zientzia, arte eta letretan erakusketa da, 2024 eta 2025ean emakumeek jakintzaren arloetan egiten dituzten lanak ikusarazteko helburuz egindakoa. Neska-mutilek edozein diziplinatan aukera-berdintasunean ikasi eta lan egin dezaten, gure gizarteak emakumeek bizitzako arlo guztietan duten presentzia ezagutu eta ikusarazi behar da. Emakumeak ari dira zientzietan, arteetan eta letretan, eta egiten duten lanarekin gozatzen dute.

Erakusketa horren helburua gizarteari errealitate hori erakustea da, eta etorkizuneko belaunaldiak inspiratzea. Erakusketaren harira hainbat hitzaldi antolatu dira protagonistak bertan direla.

Erakusketan aurkezten diren emakumezko jakitunek, ibilbide profesional luzea egin eta gero, bikaintasuna lortu dute beren diziplinetan, eta, beste emakumezko jakitun gazteago batzuk punta-puntako lana egiten ari dira beren lanbideetan. Erakusketako 24 kideen argazkiak eta bideoak Marina Palaciok eginak dira eta Jakiunderen 2022 eta 2023ko egutegian dute jatorria.

 Sariak eta aintzatespenak 

 2017an, Espainiako Biofisika Elkartearen Manuel Rico - Bruker Saria jaso zuen.
 2022ko Jakiunderen egutegiaren abenduko orrian agertu zen.

 Erreferentziak 

 Kanpo estekak 

Kategoria:Bilbotarrak
Kategoria:Bizkaiko zientzialariak
Kategoria:Emakume zientzialariak
Kategoria:Emakume biologoak
Kategoria:Emakume ikertzaileak
Kategoria:Bizkaiko irakasleak
Kategoria:Emakume irakasleak
Kategoria: Emakume biologoak